นักลงทุนขายลดเสี่ยง “หุ้นแบงก์” ฉุด “ดาวโจนส์” ร่วงหลุด 32,000 จุด
“ดาวโจนส์” ร่วงกว่า 440 จุด มาที่ 31,805.93 จุด หลังนักลงทุนขายทิ้ง “หุ้นแบงก์” ลดความเสี่ยงวิกฤตแบงก์สหรัฐ-ยุโปล้ม
“ดาวโจนส์” ร่วงกว่า 440 จุด หลุดระดับ 32,000 จุด หลังนักลงทุนขายทิ้ง “หุ้นแบงก์” ลดเสี่ยงวิกฤตแบงก์สหรัฐ-ยุโปล้ม
17 มี.ค. 2566

ดัชนีดาวโจนส์ปรับตัวลงอีกกว่า 400 จุด ขณะที่นักลงทุนยังคงเทขายหุ้นกลุ่มธนาคาร ท่ามกลางความกังวลต่อเสถียรภาพในระบบการเงิน
โดย ณ เวลา 20:50 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 31,805.93 จุด ลบ 440.62 จุด หรือ 1.37%
หุ้นกลุ่มธนาคารดิ่งลงนำตลาดวันนี้ โดยราคาหุ้นของธนาคารเฟิร์สท์ รีพับลิค แบงก์ (First Republic Bank) หรือ FRB ซึ่งเป็นธนาคารระดับภูมิภาคของสหรัฐ ดิ่งลง 20% ในการซื้อขายวันนี้ แม้ธนาคารขนาดใหญ่ของสหรัฐประกาศอัดฉีดเม็ดเงินรวมกันถึง 3 หมื่นล้านดอลลาร์ เพื่อเสริมสภาพคล่องให้แก่ FRB
นอกจากนี้ ราคาหุ้นของธนาคารเครดิต สวิส ซึ่งมีการซื้อขายที่ตลาดหุ้นวอลล์สตรีท ร่วงลง 5% ในวันนี้ ขณะที่นักลงทุนยังคงมีความกังวลเกี่ยวกับสถานะการเงินของทางธนาคาร แม้ธนาคารกลางสวิตเซอร์แลนด์ประกาศให้การสนับสนุนทางการเงินต่อเครดิต สวิส
โดยนายชาร์ลส์-อองรี มองโช หัวหน้าเจ้าหน้าที่ฝ่ายการลงทุนของธนาคาร Syz Bank กล่าวว่า ธนาคารกลางควรมีการดำเนินการมากขึ้นเพื่อฟื้นฟูความเชื่อมั่นของนักลงทุนต่อเครดิต สวิส
“มาตรการสนับสนุนจากธนาคารกลางสวิสยังคงไม่เพียงพอที่จะช่วยให้เครดิต สวิสหลุดจากปัญหาอย่างสิ้นเชิง โดยควรมีการค้ำประกันเงินฝากทั้งหมดของเครดิต สวิส และมีการอัดฉีดเงินทุนเพื่อให้เครดิต สวิสทำการปรับโครงสร้าง” นายมองโชกล่าว
ทั้งนี้ ธนาคารกลางสวิตเซอร์แลนด์ และสำนักงานกำกับดูแลตลาดการเงินสวิตเซอร์แลนด์ ให้คำมั่นว่าจะจัดหาสภาพคล่องเพื่อช่วยเหลือเครดิต สวิส หากมีความจำเป็น และยืนยันว่า เครดิต สวิส มีคุณสมบัติตามเกณฑ์ด้านเงินทุนและสภาพคล่องที่มีการกำหนดไว้สำหรับธนาคารที่มีความสำคัญเชิงระบบ หลังจากที่เครดิต สวิสประกาศขอกู้ยืมเงินจากธนาคารกลางสวิตเซอร์แลนด์จำนวน 5 หมื่นล้านฟรังก์สวิส ภายใต้โครงการจัดหาเงินกู้แบบครอบคลุมและการจัดหาสภาพคล่องในระยะสั้น
หุ้นเครดิต สวิส ดิ่งสู่ระดับต่ำสุดเป็นประวัติการณ์ก่อนหน้านี้ หลังธนาคารซาอุดี เนชั่นแนล แบงก์ (Saudi National Bank) หรือ SNB  ซึ่งเป็นธนาคารพาณิชย์ใหญ่ที่สุดของซาอุดีอาระเบีย และเป็นผู้ถือหุ้นรายใหญ่ที่สุดของเครดิต สวิส ประกาศว่า SNB ไม่สามารถเพิ่มความช่วยเหลือทางการเงินต่อเครดิต สวิส เนื่องจากจะทำให้ SNB ถือหุ้นในเครดิต สวิสมากกว่า 10% ซึ่งจะเป็นการทำผิดกฎระเบียบธนาคาร
เครดิต สวิสเปิดเผยว่า ธนาคารขาดทุนสุทธิ 1.4 พันล้านฟรังก์สวิสในไตรมาส 4/2565 โดยสูงกว่าที่นักวิเคราะห์คาดการณ์ที่ระดับ 1.32 พันล้านฟรังก์สวิส ส่งผลให้ยอดขาดทุนตลอดทั้งปีอยู่ที่ 7.3 พันล้านฟรังก์สวิส นอกจากนี้ ลูกค้าแห่ถอนเงินฝากมากกว่า 1.10 แสนล้านฟรังก์สวิสในไตรมาส 4/2565 ท่ามกลางความวิตกเกี่ยวกับข่าวอื้อฉาวของธนาคารในการทำผิดกฎระเบียบ และความเสี่ยงในการถูกดำเนินคดี